# KONTRAKT – SAMTALEGRUPPER

|  |  |
| --- | --- |
| **Kunde:**  **Bedre Psykiatri LOKALAFDELING**  CVR nr.:  Adresse:  Postnr. og by:  Herefter omtalt ”Bedre Psykiatri” | **Terapeut:**  CVR nr.:  Adresse:  Postnr. og by:  Herefter omtalt ”Terapeuten” |
| **Bedre Psykiatris kontaktperson:**  Fulde navn:  Telefon:  Email: | **Terapeutens kontaktoplysninger:**  Telefon:  Email: |
|  |  |

## BESKRIVELSE AF OPGAVEN

**Aftale om ret til løbende levering**

Denne kontrakt giver Terapeuten ret til løbende at levere de aftalte ydelser (mødegange i samtalegruppen) under samarbejdets varighed. Bedre Psykiatri garanterer ikke antallet af ydelser eller samarbejdets længde og forpligter sig ikke til at købe et bestemt minimum af ydelser.

Terapeuten står til rådighed for Bedre Psykiatri til [XXX] mødegange i perioden [dato-dato] ved samtalegruppen i [by].

**Beskrivelse af samtalegrupper**

Terapeuten skal afholde samtaleforløb for pårørende til mennesker med psykisk sygdom. Målet er at give deltagerne støtte og værktøjer til at mestre pårørenderollen og forebygge stress, depression og belastning gennem gensidig forståelse og sparring. Samtaleforløbet er en lukket gruppe med det angivne antal deltagere, der mødes det angivne antal gange i den angivne periode.

**Dokumentation**

Hvis Bedre Psykiatri har brug for oplysninger/dokumentation for at kunne afrapportere i forhold til deres projekt eller fondsbevilling er terapeuten forpligtet til at dokumenterer. Bedre Psykiatri oplyser terapeuten om hvad der er behov for af dokumentation.

Manglende opfyldelse af dokumentationspligten udgør væsentlig misligholdelse af kontrakten. Terapeuten kan ikke få betaling for ydelser og omkostninger uden korrekt dokumentation.

Hvis notering af deltageroplysninger strider mod dansk lov eller gældende nordiske fagetiske principper for psykologfaget, skal personhenførbare oplysninger anonymiseres, og kun lovlige oplysninger dokumenteres.

**Målgruppe**

Målgruppen for samtalegruppen er Pårørende til en nærtstående med psykisk sygdom eller udviklingsforstyrrelse. Der kan aftales en mere specifik målgruppe, fx forældre til børn med psykisk sygdom, eller partnere til en syg.

Beslutning om målgruppe sker i samarbejde med Terapeuten for at sikre hensigtsmæssig sammensætning af forløbet i forhold til tema og målsætning.

**Rekruttering og tilmelding**

Bedre Psykiatri har ansvaret for rekruttering og tilmelding til samtalegruppen. Tilmelding foregår gennem NemTilmeld, som Bedre Psykiatri administrerer.

For at gruppen kan startes, skal der som minimum være 8 deltagere.

Ved for få tilmeldinger aftales det med Terapeuten, om samtalegruppen skal udskydes eller aflyses helt.

**Afvikling**

Samtalegruppen finder sted i lokale [XX.] *[Beskriv her om der åbnes af en frivillig, om der er fri adgang eller Terapeut får en nøgle.]*

Terapeuten har ansvaret for at afholde og gennemføre samtalegruppen efter den aftalte tidsramme, temaer og målgruppe.

Efter aftale med Bedre Psykiatri kan Terapeuten få adgang til deltagernes kontaktoplysninger i form af mailadresser og telefonnumre med det formål at kunne sende deltagerne information om forløbet, forberedelse, materialer og lignende. Kontaktoplysninger må ikke deles mellem deltagerne eller videregives til tredjeparter.

Terapeuten forpligter sig til at slette alle persondata senest 30 dage efter forløbets afslutning. Dette omfatter mailkorrespondancer med deltagere (både ind- og udbakke), kontaktlister, overførselsfiler og øvrige dokumenter indeholdende personoplysninger.

Terapeuten har rettighederne til eventuelt selvudarbejdet materiale til samtaleforløbet. Dette materiale udarbejdes efter Terapeutens egen vurdering uden særskilt vederlag, da betalingen er indeholdt i det almindelige honorar.

Terapeuten kan frit bruge almindelige faglige erfaringer eller know-how fra samtaleforløbet i andre sammenhænge under behørig iagttagelse af tavshedspligt.

**Deltagerevaluering**

Terapeuten skal afsætte tid til evaluering ved sidste mødegang. Bedre Psykiatri stiller evalueringsmateriale til rådighed.

**Sygdom og manglende tilslutning**

Ved frafald af deltagere under samtaleforløbet skal Terapeuten orientere Bedre Psykiatri. Ved stort frafald vurderer Bedre Psykiatri, om gruppen kan fortsætte eller må nedlægges.

Ved Terapeutens kortvarige sygdom kan det aftalte antal mødegange afholdes over en forlænget periode efter aftale med Bedre Psykiatri.

## VEDERLAG

**Priser**

Parterne har aftalt følgende priser:

|  |  |
| --- | --- |
| Ydelse | Pris  (DKK, inkl. moms) |
| Gruppemøder x 8 – pris pr. møde: fx 2.000 | 16.000,00 |
| Indledende samtaler med deltagerne | 4.000,- |
| Kørsel, pr. km | indeholdt i ”Gruppemøder” |
| Evt forplejning efter aftale | Afregnes mod bilag efter sidste møde |

Vederlaget dækker alle udgifter til opgavens udførelse, herunder forberedelse, kørsel, materialer og andet.

Alle priser er i danske kroner og inklusive moms, hvis ydelsen er momspligtig.

Terapeuten får vederlag for hver faktisk afholdt mødegang.

Afsluttes samarbejdet tidligere end planlagt, får Terapeuten ikke vederlag for planlagte men ikke afholdte mødegange.

**Faktura eller afregningsbilag**

Terapeuten skal sende faktura for aftalt betaling med følgende indhold:

* Terapeutens CVR.nummer
* Dato for hver afholdt mødegang
* Betalingsfrist på mindst 10 hverdage, medmindre kortere betalingsfrist er aftalt skriftligt.
* Dato og Terapeutens oplysninger.
* Hvis der er udlæg for aftalt forplejning, skal bilag i form af kvitteringer for det indkøbte vedlægges.

Hvis ikke Terapeutens har et CVR.nummer laves et Afregningsbilag, med de samme oplysninger og CPR-nummer, samt kontonummer til et almindeligt anerkendt dansk pengeinstitut.

**Betaling**

Afregning sker efter forløbets afslutning og Bedre Psykiatri har modtaget evaluering og dokumentation, medmindre andet er aftalt.

Hvis Terapeuten varetager flere samtalegrupper, skal der i udgangspunktet udarbejdes én kontrakt pr. samtalegruppe og sendes én faktura pr. gruppeforløb.

## OPSIGELSE

Hver part kan opsige denne kontrakt skriftligt med 1 måneders varsel til udgangen af en kalendermåned.

I tilfælde af opsigelse er Terapeuten berettiget til honorar proportionalt med det antal møder, som faktisk er afholdt.

Parterne aftaler sammen mødeplan for opsigelsesperioden. Kan parterne ikke blive enige, gælder den mødeplan, der er aftalt før opsigelsen.

**Misligholdelse**

Ved væsentlig misligholdelse af denne kontrakt kan Bedre Psykiatri opsige kontrakten og ethvert andet samarbejdsforhold mellem parterne med øjebliklig virkning.

Terapeuten er til enhver tid forpligtet til at udøve sin praksis i overensstemmelse med faglige og etiske standarder, der er alment anerkendt inden for det terapeutiske område. Hvis Bedre Psykiatri vurderer, at terapeutens tilgang eller metoder ikke lever op til disse standarder, eller på anden måde skader organisationens omdømme eller interesser, betragtes dette som væsentlig misligholdelse af kontrakten.

Hvis Terapeuten pålægges sanktion af en offentlig tilsynsmyndighed eller dansk domstol, der skaber tvivl om Terapeutens egnethed eller anseelse, anses dette for væsentlig misligholdelse.

## ANSVAR OG AFTALEFORHOLD

Terapeuten er ansvarlig over for Bedre Psykiatri for de ydelser, Terapeuten skal levere.

Terapeuten er ekstern leverandør og ikke repræsentant for eller ansat hos Bedre Psykiatri. Bedre Psykiatris instruktionsbeføjelse er generel, og Terapeuten er derfor en selvstændigt virkende tredjemand.

**Deltagere i gruppeforløb**

Terapeuten er faglig ansvarlig for at gennemføre hvert enkelt møde ud og skal have de nødvendige kompetencer til at lede samtalegrupper under terapilignende forhold.

Deltagerne i samtalegrupper for pårørende er ofte i en sårbar position, og terapeuten har derfor særligt ansvar for at sikre en respektfuld og tryg dialog i gruppen.

Ved at underskrive denne kontrakt bekræfter Terapeuten at Terapeuten har de nødvendige kompetencer til at kunne varetage gruppeforløbet.

Hvis en deltager klager over forløbet, skal der skabes kontakt mellem den, der klager, og Bedre Psykiatri. Bedre Psykiatri starter en dialog mellem den, der klager, og terapeuten for at undersøge problemet og afgøre, om der skal ændres i måden gruppemøderne afholdes på.

**Opbevaring af Terapeutens personoplysninger**

Bedre Psykiatri indsamler nødvendige og relevante personoplysninger om Terapeuten for at opfylde kontrakten: Navn, adresse, telefon, e-mail, samt CPR-nr. og konto nr., hvis honoraret skal udbetales som B-indkomst.

Bedre Psykiatri opbevarer oplysninger omfattet af bogføringsloven efter gældende regler. Ved saglig grund kan oplysninger opbevares i længere tid.

Bedre Psykiatri sletter Terapeuten s personoplysninger senest 5 år efter kontraktens ophør.

**Tavshedspligt**

Terapeuten er underlagt tavshedspligt vedrørende alle oplysninger om deltagerne, som Terapeuten får kendskab til i forbindelse med arbejdet. Dette gælder både under og efter kontraktforholdet.

**Interessekonflikt**

For at undgå dobbelt roller og interessekonflikter må terapeuten ikke reklamere for egen praksis eller tilbyde deltagerne behandling, supervision eller andre ydelser i egen praksis eller virksomhed samtidig med gruppeforløbet.

## AFSLUTTENDE BESTEMMELSER

**Loyalitet**

Terapeuten forventes at være loyal over for Bedre Psykiatri – Landsforeningen for pårørende og respektere og arbejde efter Bedre Psykiatris formål og værdigrundlag. Ved underskrivelse af denne kontrakt giver Terapeuten tilsagn om at være en god ambassadør for Bedre Psykiatri.

**Kontraktens fuldstændighed**

Med deres underskrifter bekræfter begge parter, at denne kontrakt med eventuelle bilag udgør parternes komplette aftale om samarbejdet.

Ingen standardvilkår, handelsbetingelser, korrespondance eller andet materiale, som ikke er inkluderet i kontrakten, er gældende. Dette betyder blandt andet, at terapeutens eventuelle overenskomstforhold eller handelsbetingelser ikke gælder mellem parterne.

**Ingen accept eller afkald**

Hvis terapeuten bryder kontrakten, og Bedre Psykiatri ikke gør opmærksom på dette, skal det ikke forstås som en accept af eller tilladelse til at fortsætte den handling, der førte til bruddet.

Ligeledes betyder Bedre Psykiatri manglende påtale af et brud ikke, at de opgiver retten til at påtale bruddet, medmindre den manglende påtale varer så længe, at det efter dansk ret vil betyde, at retten fortabes på grund af passivitet.

**Lovvalg og værneting**

Parterne er enige om, at denne kontrakt og alle forhold mellem parterne er underlagt dansk ret, uden at anvende dansk rets internationale privatretlige lovvalgsregler. Enhver tvist skal behandles efter de gældende regler i den danske retsplejelov.

# PARTERNES UNDERSKRIFTER

For Bedre Psykiatri For Terapeuten

[*indsæt by*], den [*indsæt dag, måned, år*] [*indsæt by*], den [*indsæt dag, måned, år*]

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

XXX, Bedre Psykiatri [*indsæt navn på Terapeuten* ]